  Виталий Пронин Россилэн Геройёсыз пӧлы пыртэмын шаермылэн дано пиосыз.Александр Никулинэз (1913-1998) «Совето Союзлэн Героез» дано нимен пусъён сярысь документ дасямын вылэм ни 1944-тӥ арын. Но Александр Никулин доры со вуиз, ӝыны даур ортчыса, СССР куашкам бере ни.1993-тӥ арын Таджикистан-Афганистан кунгож дорын бырыны шедиз Ижын будэм пограничник Сергей Борин (1973-1993). Улонзэс сётыса тушмонъёсты ӝегатыны быгатэмзы понна эшъёсыныз ӵош улосчимылы но «Россилэн Героез» дано ним сётэмын. Туннэ солэсь нимзэ нулло Ижкарысь 9-тӥ училище но кадетъёслэн «Граница» клубзы.Глазовысь Антон Ушаков (1972-1995) десантник вал. 1995-тӥ арын Чечен шаерысь Аргун ущельеын спецзаданиез быдэстыкуз, боевикъёслэн пулязы егит пияшлэсь улонзэ уретӥз. Солэсь «Зарни Кизили» медальзэ сётӥзы ни анаезлэн кияз.Лётчик, майор Олег Исаев (1964-1996) вордскиз Татарстанысь Балтаси ёросысь удмурт семьяын. Кивалтӥз авиаполкысь звеноен. 1996-тӥ арын куартолэзе Уйпал Кавказын солэсь СУ-25 самолётсэ уськыто. Исаев пазьге сое боевикъёслэн базазы шоры. Со аре ик Россилэн Президентэзлэн указэз потэ Олег Николаевичез «Зарни Кизили» медален пусъён сярысь. Наградазэ сётӥзы кузпалызлы.1999-тӥ арын толсуре Уйпал Кавказысь Харачой селение дорын Юрий Курягин (1977-1999) лейтенантлэн взводэз вылэ 15 пала йыр вандӥсьёс омырско. Сӧсырмыны сюрем лейтенант ож бусыысь ӧз кошкы, берпуметӥ патронэз кыльытозь, ыбылӥськиз. Но тушмон пуля ассэ но погыртӥз. Та пияш вордскемын Владивостокысь удмурт семьяын.  Анай-атаез, вынъёсыз али уло Камбаркаын. Юрий Курягин татысь ик Кам шур дурысь шайвылын ватэмын.Михаил Чуркин (1972-2000) йылпумъяз Омскысь общевойсковой командной вылӥ училищеез.  Глазкарын вордскем Чуркин капитанэз 2000-тӥ арын Чечняысь боевикъёс быдтӥзы.Ильфат Закиров (1970-2000) вордскиз Ижын, 1991-тӥ арысен службазэ нуиз «Кречет» спецназын. 2001-тӥ арын Чечняын спецзаданиез быдэстыкуз быремез бере, солы Россилэн Героез ним сётэмын. Ижкарын вань солэсь нимзэ нуллӥсь ульча.90 арес тырмонэныз валче вылӥ ним сётэмын тодмо конструкторлы, Социалистической Ужысь кык пол Геройлы, генерал-лейтенантлы Михаил Калашниковлы (1919). Азьлогес со пусъемын ни вал туала Россилэн тужгес вылӥ орденэныз - Дун-чылкыт Андрей Первозванныйлэн пусэныз.Валерий Чухванцев (1961) Россиысь Геройёслэн радазы пыриз 2008-тӥ арын. Та вакытэ со службазэ нуэ Краснодар шаерын. Гадьзэ чебермало на «За военные заслуги» но куинь Мужество орденъёс, «Пётр Нестеров» но «За отвагу» медальёс. Теги: Адемкарымон  